‘এই দিনে শপথ, বিএনপির নেতৃত্বাধীন অশুভ শক্তিকে পরাজিত করবো’
পাঁচ দশক পরেও বিএনপি স্বাধীনতাবিরোধী ভূমিকা রাখছে বলে মন্তব্য করেছেন আওয়ামী লীগের সাধারণ সম্পাদক ওবায়দুল কাদের।
আজ মঙ্গলবার সকাল ৭টার দিকে সাভারে জাতীয় স্মৃতিসৌধে মহান স্বাধীনতা দিবসে মুক্তিযুদ্ধের শহীদদের প্রতি শ্রদ্ধা জানানো শেষে সাংবাদিকদের এ কথা বলেন তিনি।
তিনি বলেন, 'এ বিরোধিতা আগেও হয়েছে। এই বিরোধীরা পাকিস্তান আমলে বিরোধিতা করেছে। যখন কোনো ইস্যু থাকে না, তখনই ভারত বিরোধিতা। এখনও সেটা হচ্ছে, নতুন কিছু না।'
ওবায়দুল কাদের বলেন, 'আজকে আমাদের দেশে স্বাধীনতার ঘোষক নিয়ে বিতর্ক করে। এতো বছর পরও সেই বিতর্ক চলছে। আমাদের বক্তব্য, ঘোষণার আরও পাঠক আছে। ঘোষণার পাঠক ঘোষক হতে পারে না। আবুল কাশেম সন্ধি, এমএ হান্নান অনেকেই ঘোষণা পাঠ করেন বঙ্গবন্ধুর নামে। সেখানে জেনারেল জিয়া, তৎকালীন মেজর জিয়াও বঙ্গবন্ধুর পক্ষে স্বাধীনতার ঘোষণা পাঠ করেছিলেন।'
তিনি বলেন, 'কিন্তু প্রশ্ন হচ্ছে, কে ঘোষক, এ বিতর্কের অবসান তখনই হবে, যখন আমরা সত্যের অনুসন্ধান করতে যাব। সেটা হচ্ছে এই স্বাধীনতার ঘোষণার ম্যান্ডেট এ অঞ্চলের জনগণের পক্ষ থেকে একমাত্র বঙ্গবন্ধুই পেয়েছিলেন '৭০ এর নির্বাচনের মধ্য দিয়ে। আর কারো কোনো বৈধ অধিকার নেই স্বাধীনতা ঘোষণা করার।'
আওয়ামী লীগ সাধারণ সম্পাদক বলেন, 'আজকে এই দিনে আমাদের শপথ হবে, বিএনপির নেতৃত্বে যে সাম্প্রদায়িক অশুভ শক্তি বিজয়কে সংহতকরণে বাধা বা অন্তরায় হয়ে আছে, এই অশুভ শক্তিকে বঙ্গবন্ধু কন্যা শেখ হাসিনা নেতৃত্বে আমরা প্রতিহত করবো, পরাভূত করবো, পরাজিত করবো। বঙ্গবন্ধুর স্বপ্নের সোনার বাংলা অভিমুখে এগিয়ে যাব।'

পাঁচ দশক পরেও বিএনপি স্বাধীনতাবিরোধী ভূমিকা রাখছে বলে মন্তব্য করেছেন আওয়ামী লীগের সাধারণ সম্পাদক ওবায়দুল কাদের।